
A húgyúti infekciók leggyakoribb kórokozóinak a kimutatása, identifikálása és antibiotikum rezisztencia vizsgálata

A húgyúti infekciók kevés kivétellel bakteriális kórképek, az infekcióért felelős kórokozók főként a normál bélflóra alkotói közül kerülnek ki. A húgyúti fertőzések a lakosság jelentős részét érintik, a második leggyakoribb fertőzésként tartják számon. Ebből adódóan igen fontos a megfelelő terápia alkalmazása.
Kísérletes munkám jelentős hányadát a Mátrai Gyógyintézet Központi Laboratóriumában végeztem. Összesen 1188 vizeletminta feldolgozásában vettem részt. A minták 39,3 %-a (467 minta) pozitív volt valamilyen uropatogén kórokozóra, ebből 60 % Escherichia coli, 18 % Proteus mirabilis, 13 % Klebsiella sp. és 8 % Enterococcus faecalis volt. A izolátumok antibiotikum rezisztenciáját 16 antibiotikummal szemben teszteltük, az eredmények alapján új rezisztencia kialakulása nem volt kimutatható.
A nőket életük folyamán gyakrabban érintik a húgyúti megbetegedések (több mint 50 % az esélyük a fertőzésre) és anatómiai adottságaikból adódóan egyúttal fogékonyak lehetnek a hüvelyi fertőzésekre is. Az egészséges hüvely savas kémhatását tejsav termelő mikrobák, elsősorban Lactobacillus fajok biztosítják. Ezek a fajok képesek megakadályozni a patogének elszaporodását, köszönhetően sav- és bakteriocin termelésüknek. Kísérleteket végeztünk 8 tejsav termelő baktérium törzzsel, melynek során azt vizsgáltuk, hogy ezek milyen mértékű antagonista hatást fejtenek ki az uropatogén baktériumokra. A tejsav baktériumok élő sejtjeit és sejtmentes felülúszóit is megvizsgáltuk, az eredmények pedig arra utaltak, hogy 3 baktérium (mindhárom Lb. acidophilus) sejtmentes felülúszói hatékonyabbak, mint amikor az élő sejteket használtunk.
A továbbiakban tervezzük újabb tejsav termelő baktériumok bevonását az antagonizmus vizsgálatokba, valamint szeretnénk 2D SDS-gélelektroforézissel és PCR-rel megvizsgálni ezeknek a törzseknek a bakteriocin termelő képességét.



